
Am  scris această lucrare însufleţită de marea dragoste pe care o simt unii oameni pentru locul natal .
Cum vii dinspre Gurahonţ spre Brad, la mijlocul distanţei între cele două localităţi, întâlneşti o zonă de dealuri şi văi ce străjuiesc depresiunea Hălmagiu –Gurahonţ.
De eşti călător pe aceste meleaguri vei fi fermecat de varietatea şi frumuseţile locurilor ce ţi se arată: sate cochete ce se înlănţuie de-a lungul şoselei Brad-Arad, sau risipite pe dealuri şi prin văi, dealuri verzi, păduri seculare, bisericuţe din lemn răsărite pe câte o culme, şi aerul proaspăt şi rece ce te îmbie să guşti din cristalinele izvoare. 
Depresiunea Hălmagiului, cunoscută şi sub numele de Ţinutul Hălmagiului, constituie una dintre ,,porţile” de pătrundere dinspre câmpie spre Munţii Apuseni, făcând legătura între zona mai deschisă din Câmpia Aradului şi Munţii Apuseni propriu-zişi. Acest ţinut prezintă o formă de relief care cuprinde un şir de defilee şi micro depresiuni formate de Crişul Alb şi afluenţii lui, în special cei din partea dreaptă, defilee şi depresiuni ce încep de la Ociu, dinspre est şi se termină cu cele de la Gura –Văii, Gurahonţ, spre vest.
 Desfiinţarea comitatului Zărand şi acţiuni politice româneşti in ‚Tinutul Halmagiului

Din motive politice, în fond şi sub pretextul unei noi arondări administrative, în formă comitatul Zărand a fost desfiinţat, prin art. de lege ungar XXXIII/1876, alături de comitatele Chioar, Crasna şi Solnocul de Mijloc.
De atunci pretoratul Băii de Criş a fost anexat comitatului Hunedoara, iar Hălmagiul împreună cu cele 34 de sate pe care le administra, comitatului Arad, până în anul 1956, îndeplinind funcţia de centru administrativ, judecătoresc, meşteşugăresc, comercial, cultural, etc.
Din perioada comitatului Zărand 1861- 1919 a fost dominată, pe deoparte, de puternice acţiuni naţional culturale, toate sub îndrumarea şi conducerea vrednicilor bărbaţi în frunte cu protopopul Petru Moldovan, întemeietorul şcolilor moderne, Sigismund Borlea, vice comite al comitatului şi deputat de Hălmagiu în parlamentul de la Budapesta, întemeietor al judecătoriei şi farmaciei, apoi Constantin Talosiu, organizatorul corului (în anul 1894), iar pe de altă parte, prin participarea largă la lupta pentru eliberarenaţională culminând cu Unirea Transilvaniei cu România la 1 decembrie 1918.
Războiul de independenţă din anul 1877 ce a dus România împotriva Turciei a fost privit cu mult interes de întregul popor român din Transilvania, iar la îndemnul deosebit de curajos lansat de doamna Anastasia Popescu şi Zinca Romanu din Făgăraş femeile române de pe valea Crişului Alb au răspuns prompt, trimiţând „ofrande”. Astfel în ziarul Telegraful Român din anul XXV(1877 nr.68/28 1877) citim că pe valea Crişului Alb s-au făcut donaţii ale câtorva doamne din Brad, Baia de Criş şi Hălmagiu.

Procesul Memorandumului intentat în ziua de 5 mai 1894 împotriva fruntaşilor Partidului Naţional Român din Transilvania şi Banat, în frunte cu dr. Ioan Raţiu, Vasile Lucaciu, George pop de Băsesci, a avut un puternic răsunet în părţile Hălmagiului. Nu e de mirare faptul că ziarul maghiar „Ellenzek” din Cluj scria în numărul său din 23 mai 1894:
„ Răul creşte iar valurile agitaţiunii trec peste Piatra Craiului. În părţile Hălmagiului şi ale Cinteiului (jud.Arad) fierberea a luat aşa de mari proporţii încât ne putem aştepta la ce e mai rău….Valurile agitaţiunii şi valahii aşteaptă ora răzbunării”.
 

Într-adevăr temerea era justificată pentru că 80 de bărbaţi din Hălmagiu şi împrejurimi trimiseseră Comitetului Naţional Român din Cluj o telegramă de solidarizare cu memorandiştii aflaţi pe banca acuzării.
„ Cauza pentru care luptaţi e sfântă şi o recunoaştem de a fi a noastră.Întreg poporul român e cu voi, dreptatea va învinge. Cu noi e Dumnezeu. Curagiu! Înainte Apostoli ai românismului! Noi toţi vă urmăm. Trăiască dreptatea, trăiască Comitetul Naţional Român!!!”

Această telegramă este datată din 7 mai 1894, Hălmagiu.

Dar după cum este ştiut memorandiştii au fost condamnaţi la diferite pedepse privative de libertate, ispăşindu-le în închisorile din Ungaria.
Valul de nemulţumiri împotriva asupritorilor a continuat însă şi a izbucnit cu putere în anii 1917 -1918 împotriva tendinţelor de introducere cu forţa a limbii maghiare în şcoli.
                                     
Sfârşitul dominaţiei austro-ungare

După patru ani de încleştare titanică a puterilor europene, la finele lunii octombrie 1918 imperiul austro-ungar se prăbuşea. Agresorii poporului român şi a celorlalte naţiuni ce le stăpâneau încearcă, zadarnic, să oprească sfârşitul acestui proces istoric, organizând o armată republicană.
La persecuţiile şi lipsurile materiale provocate de cei patru ani de război se mai adaugă abuzurile autorităţilor locale, mai ales ale notarilor comunali şi jandarmilor. În aceste condiţii izbucnesc răscoale. La Hălmagiu izbucneşte o răscoală în ziua de târg din 3 noiembrie 1918, Cei demobilizaţi se aruncă cu furie asupra magaziilor de alimente, depozitelor de tutun şi asupra cancelariilor notariale.
 
Întrezărind apropierea mult aşteptatului moment de eliberare naţională, sub îndrumarea Consiliului Naţional Român înfiinţat la Arad, un grup de oameni inimoşi din Hălmagiu îşi adună arme, bani şi provizii şi sub comanda lui Traian Mager se organizează milităreşte.
Astfel iau naştere gărzile naţionale din ţinutul Hălmagiului, în ziua de 4 noiembrie 1918, cu sediul la Birtul Mare. Printre primii gardişti sunt învăţătorii Dragoş Adam, Mihail Vidu, apoi diaconul Enenia Joldea meseriaşii Borza Petru şi Ciungan Petru.
 
De neuitat a rămas pentru localnici momentul inaugurării puterii române în Hălmagiu, marcat prin focul tras de cele 12 arme în seara zilei de 4 noiembrie 1918, urmat de aclamaţiile „Trăiască România!”
În ziua de 17 noiembrie 1918, cu ocazia unei mari adunări populare la care au participat delegaţi din cele 33 de sate aparţinătoare Hălmagiului, s-a citit de către comandantul gărzii, textul telegramei adresat românilor din acest ţinut.
Prin aceasta se pregătea terenul marii adunări de la Alba Iulia din 1 decembrie 1918, căci gărzile militare aveau, cu precădere, misiunea de a menţine ordinea şi siguranţa, fiind în acelaşi timp detaşamente importante pentru susţinerea propagandei naţionale desfăşurată în numele Consiliului Naţional, căruia îi erau subordonate.

Din partea poporului român al ţinutului Hălmagiului au fost delegaţi următorii:
· Toma Pop ,ca delegat al cercului Hălmagiu
· Cornel Lazăr din partea episcopiei Arad, protopop la Hălmagiu
· Mihail Vidu , învăţător
· Enenia Joldea, diacon
· Veselie Gheorghe, ţăran
· Sirca Alexandru, tânăr intelectual
- Cătană Vichentie, tânăr intelectual

Bucuria unirii era aşa de mare încât oamenii în loc de „bună ziua” se salutau cu urarea „Trăiască România Mare!”, la care se răspundea, di adâncul inimii „Trăiască!”.
Entuziasmul fără precedent, produs de unirea Transilvaniei cu România se transformă curând în suferinţe şi peste ţinutul Hălmagiului se întinse umbra ameninţătoarte a unui nou război.
Deşi prin actul unirii de la 1 decembrie 1918 se manifestase dorinţa românilor din fosta monarhie austro-ungară de a se desprinde de lanţurile robiei şi a se uni cu România, armata republicană maghiară nesocotind voinţa poporului român, încearcă să ocupe teritoriile desprinse din fosta monarhie. Astfel în luna februarie 1919, trupe maghiare, venind dinspre Arad, au pătruns în ţinutul Hălmagiului, pe care l-au ocupat, instalându-şi comandamentul în  localul „Birtul Mare”. Garda naţională locală neputând face faţă acestei invazii, s-a retras la Brad, unde sosiră primele detaşamente ale armatei romăne.
În ziua de 30 martie 1919 o baterie a armatei române, aflată în satul Târnava de Criş, trage asupra trenului blindat maghiar care înaintase până la Vaţa, fără să mai riposteze, trenul blindat s-a retras la Hălmagiu. Incidentul a provocat panică în rândul trupelor maghiare care a părăsit Hălmagiu, dar s-a întors după trei zile cu efective sporite.
În prima jumătate a lunii aprilie 1919 grosul armatei române se apropie de Hălmagiu, pregătind ofensiva pentru dezrobirea Crişanei, care în dimineaţa de 16 aprilie 1919 s/a declansat pe un front de circa 20 de km. De la dealurile Gorgana, Hiread şi până dincolo de Brusturi, s-au aflat faţă în faţă cele două armate: de ocupaţie şi de eliberare. 
Armata română declanşează atacul şi gurile de foc ale tunurilor, amestecate cu ţăcănitul cadenţat al mitralierelor, răspândesc groază în întregul ţinut. E o înfruntare pe viaţă şi pe moarte.
 
Va birui armata care luptă pentru un ţel just. După câteva ore vânătorii colonelului Gheorghe Rasoviceanu străpung frontul şi urmăresc pe inamic până la Dealul Mare. Aici are loc bătălia decisivă în care batalionul lui Horea II, de voluntari, se acoperă de glorie, sfărâmând rezistenţa inamicului şi astfel luptele  pentru dezrobirea Crişanei continuă.
Se eliberează Vaşcăul, Beiuşul şi Oradea, iar la 4 august 1919 armata română pune capăt acestui război, integrând pentru totdeauna Transilvania, Crişana şi Maramureşul la România.
Pe câmpurile de luptă ale primului război mondial şi-au dat viaţa următorii hălmăgeni: Butar Petru, Baltă Ioan, Banici Alexandru, Ciungan Adam, Groza Gheorghe, Ianc Nicolea, Jepian Iulius, Moţ Alexandru, Paic Nicolae, Paic Petru, Paler Iosif, Sbârcea Ioan şi Turuc Petru.
Unii dintre eroii acestui război de reîntregire a neamului îşi dorm somnul de veci în cimitirul de la Ţebea alături de Avram Iancu şi tribunii lui.
După terminarea războiului s-au succedat o serie de reforme administrative. Teritoriul ţării s-a împărţit în raioane şi regiuni. Din plasele Hălmagiu, Gurahonţ şi Sebiş s-a format raionul Gurahonţ aparţinând regiunii Arad. În anul 1956, a fost desfiinţată regiunea Arad, iar raioanele Gurahonţ, Ineu şi Criş au fost incluse în regiunea Oradea( mai târziu numele ei a fost schimbat  în Crişana). În 1968 au fost desfiinţate raioanele şi regiunile şi s-a împărţit teritoriul ţării în judeţe. De la acea dată Hălmagiul aparţine judeţului Arad.

